SKRIFTLIG FORESPØRGSEL P-2088/01

af Bart Staes (Verts/ALE) til Kommissionen

(5. juli 2001)

Om: EU-ordningen for braklægning af landbrugsjord

Arealer, som er udtaget af produktionen i forbindelse med den såkaldte refusionsordning for udtagning af landbrugsarealer, kan benyttes til produktion af forskellige bælgplanter til foder. Denne positive foranstaltning er med urette begrænset til landbrugsbedrifter, der omlægger til biologisk produktion.

Denne begrænsning bevirker, at dyrkning af bælgplanter ikke byder en løsning på visse påtrængende problemer inden for landbruget, herunder gødningsproblemet, den stærkt faldende frugtbarhed af jorden og den store afhængighed af kraftfoder (proteiner) fra USA.

Desuden er den med til at skærpe de vanskelige forhold mellem de klassiske bedrifter og biologisk landbrug.

Agter Kommissionen at udvide bestemmelserne vedrørende dyrkning af forskellige bælgplanter på braklægningsarealer til at omfatte alle landbrugsbedrifter, da begrænsningen til biologisk landbrug ikke løser visse påtrængende problemer inden for landbruget, herunder gødningsproblemet, den stærkt faldende frugtbarhed af jorden og den store afhængighed af kraftfoder (proteiner) fra USA? I benægtende fald, hvorfor modsætter Kommissionen sig en udvidelse af bestemmelserne vedrørende dyrkning af forskellige bælgplanter på braklægningsarealer til at omfatte alle landbrugsbedrifter? Hvilke alternativer vil Kommissionen foreslå for at løse påtrængende problemer inden for landbruget, herunder gødningsproblemet, den stærkt faldende frugtbarhed af jorden og den store afhængighed af kraftfoder (proteiner) fra USA?

Svar afgivet på Kommissionens vegne af Franz Fischler

(1. august 2001)

Formålet med Rådets forordning (EF) nr. 1038/2001 af 22. maj 2001 om ændring af forordning (EF) nr. 1251/1999 om indførelse af en støtteordning for producenter af visse markafgrøder(1) er ikke at dække underskuddet af vegetabilske proteiner som følge af forbuddet mod enhver anvendelse af kødmel som foder.

Kogalskabskrisen har dog medført, at offentligheden er stærkt kritisk over for de nuværende produktionsmetoder i landbruget, herunder hvad foder angår, og den har vist, at der er et behov for at vende tilbage til mere miljøvenlige produktionsmetoder i landbruget. Under disse omstændigheder kan økologisk dyrkning af foderbælgplanter på braklagte arealer udgøre en praktisk fremgangsmåde.

Det er baggrunden for, at man har besluttet at udvide de muligheder for anvendelse af braklagte arealer, der er fastsat ved den støtteordning for producenter af visse markafgrøder, som blev indført ved forordning (EF) nr. 1251/1999.

Foranstaltningen gælder kun for landbrugsbedrifter, der anvender produktionsmetoder, som er i fuld overensstemmelse med Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(2), for at undgå enhver omgåelse af bestemmelserne, som vil kunne skabe tvivl om denne produktionsmetode.

En mere generel ordning for braklagte arealer vil være i modstrid med formålet med braklægningsordningen, som har til formål at styre produktionen.

Under de nuværende omstændigheder mener Kommissionen derfor ikke, at det er nødvendigt at træffe andre foranstaltninger.

(1) EFT L 145 af 31.5.2001.

(2) EFT L 198 af 22.7.1991.